秋暑臥病示莊簿
作者：周紫芝
朝代：宋

paragraphs: 老火倏巳盡，金行殊未剛。
弱棗漸可剝，七月猶驕陽。
赤日不可嚮，白汗驚流漿。
誰將窮谷冰，爲我濡枯腸。
况兹老病軀，息偃真在床。
敲秋賴風玉，微飈襲衣裳。
言念北征士，萬里方拓疆。
秋雲靜邊日，光耀劍戟場。
君今飽韜略，論事時抗章。
諸公頗動色，有策云甚良。
何當給鋒車，結佩朝明光。
一鼓收關河，再鼓擒戎王。
兵戈既靜洗，不復腥犬羊。
萬夫各解甲，四海均清凉。